TikTok वीडियो से मिला तीन साल पहले लापता हुआ पति, पुलिस भी नहीं लगा पाई थी पता  
एक महिला का पति 2016 में घर से कहीं चला गया था
अब जाकर तीन साल बाद उसके बारे में पता चला
महिला के पति को टिकटॉक वीडियो के जरिए ढूंढा गया
एक महिला ने अपने पति सुरेश के लापता होने की रिपोर्ट दर्ज करवाई थी. तीन साल बाद अब जाकर उसे पति के बारे में तब पता चला जब एक रिश्‍तेदार ने उसे TikTok के एक वीडियो में देख लिया. वैसे तो TikTok को लेकर आए दिन अजीबोगरीब मामले सामने आते रहते हैं और लोग इस ऐप्‍प की जमकर आलोचना भी करते हैं, लेकिन यह शायद पहला ऐसा मामला होगा जिसने एक पुलिस केस सुलझाने में मदद की हो. मामला तमिलनाडु के विल्‍लूपुरम की है. 
द न्‍यू इंडियन एक्‍सप्रेस की खबर के मुताबिक सुरेश 2016 में पत्‍नी जया प्रदा और दो बच्‍चों को छोड़कर घर से चला गया था. अलग-अलग जगहों पर ढूंढने और रिश्‍तेदारों से पूछने के बाद भी जब उसका कुछ पता नहीं चला तब पत्‍नी ने उसकी गुमशुदगी की रिपोर्ट दर्ज करवा दी. इस मामले में पुलिस के हाथ कभी कोई सुराग नहीं लगा. लेकिन जया प्रदा के ए‍क रिश्‍तेदार ने TikTok पर कुछ ऐसा देखा कि सभी के कान खड़े हो गए. रिश्‍तेदार को TikTok के वीडियो में एक आदमी दिखा जिसकी शक्‍ल सुरेश से मिलती थी. जब जया प्रदा ने इस बात की पुष्‍टि कर दी कि वह उसका पति ही है तब विल्‍लूपुरम पुलिस को इस बाबत सूचना दी गई. फिर क्‍या था पुलिस उसका पता लगाने में कामयाब रही. 
खबरों के मुताबिक, सुरेश कुछ बातों से नाराज था इसलिए वह घर छोड़कर चला गया था. वह होसुर में एक ट्रैक्‍टर कंपनी में मकेनिक का काम करता था और उसके किसी ट्रांसजेंडर महिला के साथ रिश्‍ते थे. 
एक अधिकारी के मुताबिक, "TikTok वीडियो में उसके साथ वो ट्रांसजेंडर महिला भी थी और हमने विल्‍लूपुरम के ट्रांसजेंडर संगठन के जरिए उन्‍हें ढूंढ निकाला." 
खबरों की मानें तो पुलिस ने जया प्रदा और सुरेश को समझा-बुझा कर घर भेज दिया है.